Lausuntopyyntö/Käräjäoikeusverkoston kehittäminen

Khall  § 11	Oikeusministeriö pyytää lausuntoa oikeusministeriön työryhmän mietinöstä Käräjäoikeusverkoston kehittäminen (Työryhmämietintö 2007:12).
Työryhmän tuli toimeksiantonsa mukaan tehdä ehdotus uudeksi käräjäoikeusverkostoksi siten, että kussakin maakunnassa olisi 1-3 käräjäoikeutta, jolloin koko maassa olisi 25-30 käräjäoikeutta nykyisten 54 käräjäoikeuden sijasta. Käräjäoikeuden tuomiopiirin asukasmäärän tuli olla vähintään 100 000 asukasta
	
	Työryhmä ehdottaa, että käräjäoikeuksia olisi tulevaisuudessa 25. Niistä 21:ssä olisi yli 100 000 asukasta. Tavoitetta ei saavutettaisi Ahvenanmaan, Lapin, Kajaanin ja Porvoon käräjäoikeuksissa. Työryhmän tavoitteena oli myös, että käräjäoikeuksissa olisi vähintään 10 tuomaria. Näiltä osin tavoite toteutuisi samalla tavalla kuin väestön osalta.

	Kussakin maakunnassa olisi pääosin yksi käräjäoikeus. Poikkeuksina olisivat Lapin maakunta, jossa olisi kaksi käräjäoikeutta, Uusimaa, jossa olisi viisi käräjäoikeutta ja Keski-Pohjanmaan maakunta, jossa ei olisi lainkaan omaa käräjäoikeutta. Ylivieskan käräjäoikeus käsittäisi Keski-Pohjanmaan maakunnan ja osia Pohjois-Pohjanmaan maakunnasta.

	Ehdotettavista käräjäoikeuksista 8 olisi kaksikielisiä, joista Vaasan 	käräjäoikeus olisi enemmistökieleltään ruotsinkielinen. Yksikielisis-	tä käräjäoikeuksista Ahvenanmaan käräjäoikeus olisi ruotsinkieli-	nen ja muut suomenkielisiä. 

	Työryhmä ehdottaa, että käräjäoikeuden toimipaikkoina olisivat 25 pääkansliaa, 5 sivukansliaa ja 30 istuntopaikkaa. Ylivieskan käräjäoikeuden pääkanslia sijoittuisi Ylivieskaan ja sivukanslia Kokkolaan. Useimpiin käräjäoikeuksiin tarvitaan ehdotuksen johdosta lisää toimitilaa, mistä syystä ehdotuksen toteuttaminen kestäisi käytännössä useita vuosia. Muun muassa Ylivieskassa tarvittaisiin toimitilojen peruskorjaus. Siirtymävaiheen aikana useissa käräjäoikeuksissa lakkaava käräjäoikeus toimisi väliaikaisena sivukansliana. Käräjäoikeuksien uudet tuomiopiirit tulisi työryhmän käsityksen mukaan toteuttaa samaan aikaan, kun kiinteistö- ja kirjaamisasiat siirretään käräjäoikeuksilta Maanmittauslaitokselle.

	Lausunto pyydetään toimittamaan viimeistään 31.1.2008.

	Esitys kj:
	Kunnanhallitus antaa työryhmämietinnöstä seuraavan lausunnon:

	Vetelin kunta pitää käsittämättömänä, että Keski-Pohjanmaan maakunnalle ei esitetä omaa itsenäistä käräjäoikeutta maakuntajaon mukaisesti. Luontevaa olisi liittää siihen Pietarsaaren seutukunta juuri käynnistyneen poliisipiirijaon mukaisesti. 

	Esitetty jako, jossa Ylivieskan alue yli lääninjaon kuuluisi samaan käräjäoikeuteen Keski-Pohjanmaan kanssa on sinänsä mielenkiintoinen. Se korjaisi niitä menetyksiä, joita Keski-Pohjanmaa on aluehallinnon kannalta kokenut vuosikymmenien ajan lääninrajan rikkoessa toiminnallista maakuntaa. 

	Keski-Pohjanmaan käräjäoikeuden pääkanslia tulisi ehdottomasti sijaita maakunnan pääkaupungissa Kokkolassa.  
	
	Päätös:
	Hyväksyttiin.

	__________

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Vetelissä 21.1.2008

Virallisesti: 

Annika Pulkkinen
vs. hallintosihteeri